b'\n_START_ARTICLE_\nJamska Ivanka\n_START_SECTION_\nPrvo dejanje\n_START_PARAGRAPH_\nStar\xc5\xa1a se veselita velike ljubezni med Ivanko in Bogomilom, ko pride poslanec avstrijskega vojvode, ki zbira viteze za kri\xc5\xbearsko vojno. Vladimir se takoj navdu\xc5\xa1i, toda namesto njega se ponudi Bogomil, ki bi se rad oven\xc4\x8dal s slavo. Vladimir je vesel njegovega poguma, mu pa razodene, da ni njegov pravi sin: njegove star\xc5\xa1e je pobil in grad za\xc5\xbegal hudobni Maligrajski vitez. Razkritje pri mladima povzro\xc4\x8di, da se njuna dru\xc5\xbeinska ljubezen razgori v pravo ljubezen. Obljubita si ve\xc4\x8dno pripadnost, mati blagoslovi njuno zvezo in Bogomil krene v boj.\n_START_SECTION_\nDrugo dejanje\n_START_PARAGRAPH_\nMarko v gozdu s svojimi voj\xc5\xa1\xc4\x8daki pre\xc5\xbei na plen, saj krvolo\xc4\x8dno u\xc5\xbeiva v svoji zavr\xc5\xbeenosti. Ogleduh prinese vest o dveh skupinah vitezov in Marko se v pri\xc4\x8dakovanju bogatega plena pripravi na napad. - Ljudmila in Ivanka se pogovarjata o Bogomilu, ko ju prestra\xc5\xa1i Marcel z vestjo, da je bil Vladimir na lovu napaden in da ga je v zadnjem trenutku re\xc5\xa1il hrabri vitez Miroslav. \xc5\xbde sta tu oba viteza in \xc5\xbeenski se ne moreta dovolj zahvaliti re\xc5\xa1itelju, da jima je ohranil o\xc4\x8deta in mo\xc5\xbea. Ko vidi Ivanko, se Miroslav vname v ljubezni in Vladimir, ki ne ve za prisego med h\xc4\x8derjo in Bogomilom, mu jo rad obljubi za \xc5\xbeeno. tedaj se vrne Bogomil, oven\xc4\x8dan s slavo. Na slovesnosti o\xc4\x8de napije zaro\xc4\x8dencema, toda Ivanka da svojo kupo Bogomilu in o\xc4\x8detu pove, da njegove \xc5\xbeelje ne more ubogati, ker je zaobljubljena Bogomilu; voli lahko samo njega ali smrt. O\xc4\x8de je v stiski, saj je Miroslavu dal vite\xc5\xa1ko besedo. Tekmeca se odlo\xc4\x8dita za dvoboj, vendar si prise\xc5\xbeeta, da bosta ostala prijatelja ne glede na odlo\xc4\x8ditev usode. V dvoboju zmaga Bogomil. Miroslav se odlo\xc4\x8di, da bo bole\xc4\x8dino srca sku\xc5\xa1al uti\xc5\xa1ati v boju z neverniki; od Bogomila sprejme me\xc4\x8d in kri\xc5\xbe ter odide, grajski pa slovesno praznujejo poroko med mladima.'